**Maria Bieșuová** (neprechýlene: **Maria Bieșu**; \* 3. august 1935, Volintiri, Rumunské kráľovstvo – † 16. máj 2012, Kišiňov, Moldavsko) bola medzinárodne uznávaná moldavská a sovietska operná speváčka. V 60. rokoch 20. storočia počas studenej vojny vystupovala v mnohých svetových krajinách Východného i Západného bloku. V roku 1990 založila festival operných a baletných hviezd *Invită Maria Bieşu*, ktorý je dodnes každoročne usporadúvaný v Kišinove. Získala viacero sovietskych ocenení i najvyššie ocenenie Moldavska Rad republiky (*Ordinul Republicii*) a Rumunska Rad rumunskej hviezdy (*Ordinul Steaua României*). Je po nej pomenované Moldavské národné divadlo opery a baletu Marie Bieșuovej (rum. *Teatrul Naţional de Operă şi Balet "Maria Bieșu" din Republica Moldova*).

Životopis
---------

Maria Bieșuová sa narodila v roku 1935 do roľníckej rodiny žijúcej v dedine Volontiri (vtedy Volontirovca), ktorá v tom čase patrila Rumunskému kráľovstvu. Počas štúdia na základnej škole a poľnohospodárskej technickej škole začala Maria vystupovať na amatérskych koncertoch. Po tom, čo Mariu počul moldavský minister kultúry bola v roku 1955 bez skúšok prijatá na Štátne konzervatórium v ​​Kišiňove. Ako sólistka debutovala na súťaži moldavskej ľudovej hudby s piesňou *Struguraş de pe colină* (v preklade Hrozno z kopca). V roku 1961 dokončila školu a začala sa profesionálne venovať opere. Jej debutovou opernou rolou bola v roku 1962 úloha Florie Tosca v Pucciniho opere *Tosca* na doskách Baletu Moldavskej národnej opery. Neskôr sa v jej repertoári objavili okrem iné role Čo-Čo-San v Madama Butterfly, Desdemony vo Verdiho Otellovi, role hlavných hrdiniek v Aidy, Turandot, či rola Leonory vo Verdiho Sile osudu' a rola Normy v Belliniho rovnomennej opere.

Maria Bieșuová na fotografii z roku 2005
Už krátko po začiatku svojej profesionálnej kariéry sa stala pomerne známou a úspešnou speváčkou. V rokoch 1965 – 1967 pôsobila a rozvíjala svoj talent v milánskej opere La Scala. Po tom, čo sa v roku 1966 stala víťazkou tretej ceny Čajkovského medzinárodnej súťaže, a v roku 1967 získala na prvom ročníku medzinárodnej súťaži usporiadanej na pamiatku Tamaki Miuri v Tokiu prvú cenu, ako aj čestný *Zlatý pohár* a titul *Najlepšia Čo-Čo-San*, bola pozývaná vystupovať na dosky nielen v rámci Sovietskeho zväzu (napr. Boľšoj teatr) a Východného bloku, ale aj do Metropolitnej opery v New Yorku a inde.

Okrem opery vystúpila aj v niekoľkých filmoch a známa bola aj vďaka svojej komornej koncertnej činnosti. Nahrala niekoľko árií a piesní, či diel z prác domácich i svetových tvorcov (Bach, Handel, Schumann, Schubert, Rachmaninov, Čajkovskij,...) Už v sovietskej ére získala veľké množstvo ocenení. V roku 1970 získala titul Ľudový umelec ZSSR a neskôr aj titul Hrdina socialistickej práce, Leninovu cenu, Štátnu cenu Moldavskej SSR a Štátnu cenu ZSSR, ako i Rad Lenina a Rad červenej zástavy práce. Po rozpade ZSSR získala v roku 1992 Rad Moldavskej republiky a v roku 2000 Rad rumunskej hviezdy.

Od roku 1987 bola prezidentkou Zväzu hudobníkov Moldavskej republiky. Získala čestný titul doctor honoris causa. Usporiadala Festival mladých spevákov Alexei Stircea, a založila festival operných a baletných hviezd *Invită Maria Bieșu*. Festival pokračoval aj po Mariinej smrti v roku 2012, bol však premenovaný na Medzinárodný festival opery a baletu Marie Bieșuovej (*Festivalul Internațional de Operă şi Balet „Maria Bieşu"*).

Referencie
----------

1. 1 2 3 4 5 6 7 8 9   *Maria Bieșu: Moldovan singer* [online]. PeoplePill, [cit. 2020-05-27]. Dostupné online. (po anglicky)
2. ↑   *Bieșu Maria* [online]. www.moldovenii.md, [cit. 2020-05-27]. Dostupné online. (md)
3. 1 2 3 4  BIEȘU, MARIA In: BREZIANU, Andrei; SPÂNU, Vlad. *Historical Dictionary of Moldova*. [s.l.] : Scarecrow Press, 2007. ISBN 978-0-8108-6446-7. S. 55. (po anglicky)
4. 1 2 3 4  BIEȘU, MARIA In: BREZIANU, Andrei; SPÂNU, Vlad. *The A to Z of Moldova*. [s.l.] : Scarecrow Press, 2010. ISBN 978-1-4616-7203-6. S. 112. (po anglicky)
5. 1 2   *Maria Bieșu, biografie* [online]. www.istoria.md, [cit. 2020-05-27]. Dostupné online. Archivované 2020-05-31 z originálu.
6. 1 2 3 4   *Maria Bieșu* [online]. AUDIOVIDEOTECA, [cit. 2020-05-27]. Dostupné online. (po rumumsky; moldavsky)
7. ↑   *Ministerul Educației, Culturii și Cercetării* [online]. mecc.gov.md, [cit. 2020-05-27]. Dostupné online.

Autoritné údaje: * BnF: 14155922x
* GND: 133663620
* ISNI: 0000000078812675
* LCCN: n85208601
* NK ČR: pna2014808209
* VIAF: 77757956
* WorldCat: lccn-n85208601